มันนี่ทูเดย์
กรุงศรีแต่งตั้งประธานกลุ่มธุรกิจญี่ปุ่น
8 ม.ค. 2558

กรุงศรีแต่งตั้งประธานกลุ่มธุรกิจญี่ปุ่น
ธนาคารกรุงศรีอยุธยา ในเครือมิตซูบิชิ ยูเอฟเจ ไฟแนนเชียล กรุ๊ป (MUFG) ประกาศแต่งตั้งนายโมโตอิ มิตซึอิชิ ให้ดำรงตำแหน่งประธานกลุ่มธุรกิจธนกิจพาณิชย์เกี่ยวกับญี่ปุ่น (Head of Japanese Corporations and Multi-national Corporations (JPC/MNC) Banking) โดยมีผลตั้งแต่วันที่ 5 ม.ค.นี้
การจัดตั้งกลุ่มธุรกิจธนกิจพาณิชย์เกี่ยวกับญี่ปุ่น สะท้อนความมุ่งมั่นเชิงยุทธ์ของธนาคารในการให้ความสำคัญกับลูกค้าญี่ปุ่นและบรรษัทข้ามชาติ โดยการใช้ประโยชน์จากผลิตภัณฑ์และเครือข่ายของธนาคารแห่งโตเกียว-มิตซูบิชิ ยูเอฟเจ ทำให้ธนาคารพร้อมที่จะนำเสนอผลิตภัณฑ์และบริการทางการเงินระดับโลกที่สามารถตอบสนองต่อความต้องการด้านการเงินของลูกค้าญี่ปุ่นและบรรษัทข้ามชาติได้อย่างครบครัน
ธนาคารกรุงเทพหนุนการท่องเที่ยว
นายโชค ณ ระนอง ผู้ช่วยผู้จัดการใหญ่ ผู้จัดการสายบัตรเครดิต ธนาคารกรุงเทพ เปิดเผยว่า ธนาคารเป็นพันธมิตรหลักของการท่องเที่ยวแห่งประเทศไทย (ททท.) จัดกิจกรรมพัฒนาและส่งเสริมการท่องเที่ยวในประเทศไทยตามนโยบายรัฐบาล โดยธนาคารจะจัดกิจกรรมและโปรโมชั่นร่วมกับ ททท. เพื่อส่งเสริมไทยเที่ยวไทยตลอดทั้งปี 
ซีไอเอ็มบีไทยออกเงินฝากสำหรับเด็ก
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารเปิดตัวบัญชีเงินฝากออมทรัพย์ “ซีไอเอ็มบี ไทย จูเนียร์ เซฟเวอร์” เงินฝากออมทรัพย์สำหรับผู้เยาว์ตั้งแต่แรกเกิดจนถึง 15 ปีบริบูรณ์ ซึ่งมีจุดเด่นที่อัตราดอกเบี้ยสูงกว่าดอกเบี้ยออมทรัพย์ปกติ และได้รับฟรีประกันอุบัติเหตุส่วนบุคคลสูงสุดถึง 1 ล้านบาท เปิดบัญชีขั้นต่ำ 500 บาท และเปิดบัญชีได้คนละ 1 บัญชี สำหรับอัตราดอกเบี้ยสูงกว่าอัตราดอกเบี้ยออมทรัพย์ และยังสูงขึ้นตามวงเงินฝากอีกด้วย